Truth in Numbers?

***Truth in Numbers? Everything, According to Wikipedia*** () adalah sabuting pélém dokuménter Amérika Sarikat tahun 2010 nang ma-ambahi sajarah wan dampak budaya matan Wikipidia, sabuting insiklupidia dalam jaringan nang kawa dibabak atawa disunting ulih pamakai. Pélém ngini manarai manjawab patakunan apakah wastu para pakar nang saharusnya ditugasakan manyunting insiklupidia atawa sabarataan urang sabujurnya gin kawa manggawinya. Dalam pélém ngini dijalasakan sajarah wan latar balakang matan Wikipidia disartai kumintar matan pandiri Wikipidia Jimmy Wales wan Larry Sanger. Babarapa pangumintar lain gin mancungul dalam pélém ngini, nangkaya éditor *[[The Washington Post]]* Len Downie, jurnalis *CBS* Bob Schieffer, bakas pamimpin éditor *Encyclopædia Britannica* Robert McHenry, wan bakas diréktur Badan Intélijén Pusat James Woolsey. Pélém dokuménter ngini gin jua mambahas paristiwa nang badampak kada baik hagan Wikipidia, maliputi kontrovérsi Essjay wan kontrovérsi biografi Wikipidia.

Gagasan pélém dokuménter ngini disusun didasari pada saran matan produser pélém Michael Ferris Gibson, nang ma-ulah pélém *24 Hours on Craigslist*. Gibson mahubungi sutradara Nic Hill, wan mambiayai parjalanannya hagan maumpati Jimmy Wales ka saluruh dunia. Paulahan pélém dimulai pada bulan Agustus 2006 sawayah konférénsi Wikimania 2006. Hill malakukan parjalanan ka Cina, Indunisia, India, Afrika Salatan, Australia, wan Eropa hagan mawawancarai panyumbang/kontributor Wikipidia. Scott Glosserman gin umpat dalam paulahan pélém ngini dalam mambariakan ampahan kréatif. Tim produksi mamusatakan gawian buhannya hagan manjawab bagaimana cara Wikipidia manampaiakan kanyataan.

Pélém ngini panambaian diulai pada konférénsi Wikimania 2010 di Gdańsk pada bulan Juli 2010. Limbah nintu, pélém ngini diulai di Musium Télévisi wan Radio New York City pada bulan Uktubir 2010, wan di Teater Trutees Uniparsitas Sani wan Disain Savannah sabagai hagian matan Féstival Pélém Savannah pada 3 Nupimbir 2010. Di Indunisia, pélém ngini jua diulai di Pasific Place Jakarta pada 28 Juli 2012 ulih Wikimédia Indunisia.

*Truth in Numbers?* mahaga sambutan positif matan panulis Ted Leonsis dalam blognya, Daniel D'Addario liwat ulasannya dalam publikasi AOL *Urlesque*, wan Carlos Serrano dalam liputan Féstival Pélém Savannah.

## Isi
*Truth in Numbers? Everything, According to Wikipedia* ma-ambahi sajarah wan dampak budaya matan Wikipidia. Dalam pélém dokuménter ngini, Wikipidia disajiakan sabagai sabuting wujud wastur dalam bakomunikasi wan badialog budaya. Sutradara pélém ngini manarai manjawab patakunan, "Haruskah aku wan ikam umpat batugas dalam malakukan standardisasi kapada sajumlah pangatahuan manusia bagi sabarataan urang, atawa sebaiknya kita sarahakan tugas itu ka para pakarnya?" Pélém ngini mambariakan gambaran sual sajarah situs wéb Wikipidia, damintu jua lawan maklumat biografi pandirinya, Jimmy Wales. Wales kalihatan bapandir sual Wikipidia lawan saurang pambaca matan India nang manunjukakan kakadaakuratan pada sabuting artikal. Wales mananggapi, "Ubahi lamun kaitu," wan dilanjutakan lawan manunjukakan sang pambaca itu bagaimana mangklik *tab* "babak" di Wikipidia. Pandiri Wikipidia lainnya Larry Sanger gin mancungul dalam pélém dokuménter ngini dan mamandirakan sacara karitis sual bagaimana Wikipidia bausaha mahimpun pambabak atawa panyunting matan masyarakat umum daripada para kontributor pakar.

Para pangumintar média wan jurnalis nang muncul wan jua diwawancarai dalam pélém ngini adalah panulis Howard Zinn, éditor *[[The Washington Post]]* Len Downie, jurnalis *CBS* Bob Schieffer, katua *Encyclopædia Britannica* Robert McHenry, bakas diréktur Badan Intélijén Pusat James Woolsey, réporter *Slate Magazine* Chris Wilson, jurnalis *The Register* Cade Metz nang hudah manulis karitik sual Wikipidia, Richard Branson, wan Noam Chomsky. Pélém ngini mandokuméntasiakan sabuting ukara di India dan Afrika nang disambat sabagai "Akademi Wikipidia". Kontrovérsi nang dibahas dalam pélém ngini maliputi jua kontrovérsi Essjay di mana saurang angguta Wikipidia manulisakan parnyataan palsu sual latar balakang akademisnya, wan kontrovérsi biografi Wikipidia di mana parnyataan palsu sual jurnalis John Seigenthaler disisipakan ka dalam artikel Wikipidia. Musisi rap KRS-One gin mancungul dalam pélém ngini wan basurah sual panilaiannya kapada Wikipidia, "Ulun ujarakan lawan Pian, hal-hal nangkaya ngini adalah fakta, lamun [hal-hal ngini] kada jua bujur."

## Produksi
### Konsép

Gagasan pélém ngini barasal matan saran Michael Ferris Gibson nang hudah maulah pélém dokuménter *24 Hours on Craigslist* pada tahun 2005. Gibson mahubungi sutradara Nic Hill, wan mambiayai parjalanannya hagan mampélémakan babagai kagiatan nang bahubungan lawan Wikipidia. Pada wayah paulahan, pélém ngini dibari judul *Truth in Numbers: The Wikipedia Story*. Gibson mamilih mandanai paulahan pélém ngini malalui parmintaan dana kapada para pa-ilang Internét; di mana dalam parmintaan panambaiannya bakulih didapatakan US$ 20.000 nang limbah nintu diguna'akan sabagai invéstasi awal. Tim produksi mamulai lingkang awal dalam rangka gawian nang dikanal pamakai Internét ngini malalui situs wéb www.wikidocumentary.org. Situs wéb kolaborasi lain nang bapusat pada pélém dokuménter ngini gin dibantuk di Wikia, tapatnya di wikidocumentary.wikia.com. Sual stratégi pandanaan pélém ngini, dalam *San Francisco Chronicle*, Gibson bakumintar, "Urang-urang hudah mambariakan sumbangan $50 di sini, wan $20 di sana. Panggalangan dana samacam ngini adalah bukti nang manunjukakan kalu masyarakat tatarik lawan rangka gawian ngini, wan katatarikan buhannya tu nang maulah pélém ngini."

### Paulahan pélém
Paulahan pélém dimulai pada bulan Agustus 2006 sawayah konferénsi Wikimania 2006, wan par April 2007 tim produksi hudah mangumpulakan liputan sapanjang 100 jam. Sutradara Nic Hill mandampingi Jimmy Wales sapanjang tahun 2007, wan mampélémkannya wayah Jimmy Wales bakuliling dunia. Hill mambawa dua urang kru pélém baimbai inya wan malakukan parjalanan ka Cina, Indunisia, India, Afrika Salatan, Australia wan Eropa dalam rangka mawawancarai éditor wan kontributor Wikipidia. Hill marupakan saurang éditor Wikipidia nang hudah manulis artikal sual saniman graffiti. Gibson dan Hill mamarluakan kaahlian matan individu nang bapangalaman dalam aspék pandanaan jua labih kréatif dalam paulahan pélém. Buhannya mahubungi Scott Glosserman hagan bagabung wan malakukan kadua hal itu. Katarlibatan Glosserman dalam paulahan pélém dimulai tumatan tajadinya Mogok Parsatuan Panulis Amérika pada tahun 2007-2008. Limbah katarlibatannya, usaha parpéléman ngini manjadi labih luas. Diparluakan talu tahun tambahan tumatan Glosserman bagabung lawan tim produksi hagan manuntungakan pélém ngini.

Eric Koretz baparan sabagai sinematografer pélém ngini; inya bagabung lawan tim produksi pélém salawas pagisiran pusat pada bulan Januari 2008. Koretz mangguna'akan kamira Panasonic salawas parosés produksi, sabuting kamira parakam HD lawan média rakaman P2 tipe AG-HPX500. Inya bakumintar kapada publikasi industri *Videography* sual pamilihan téknik pélémnya, "Kami hudah malakukan parjalanan hingga ka lima kuta saban minggunya salawas labih matan anam bulan, wan [média rakaman babantuk] pita kada akan bafungsi. Ulun kada handak manukui maupun mamindahakan pita-pita itu, dan pita sangat mudah rakainya. Kartu P2 nahap, andal, dan Pian kawa maniring hasilnya wayah itu jua. Ulun labih katuju P2 dibandingakan sistim babasis HDD lainnya nang ulun kada talalu yakin apakah samua liputan ngini akan masih ada di sana pada hari pahabisan parosés paulahan pélém ngini." Salawas parosés panyuntingan, Glen Echo Entertainment mangguna'akan walu komputer  Macintosh Apple lawan prosésor Intel, dilangkapi lawan parangkat lunak panyunting video Final Cut Pro matan Apple.

### Pamusatan ulang

Glosserman wan tim produksi nang lainnya bakumpul baimbai mamusatakan pélém ngini; bubuhannya banahap manjawapi: "Dimapa sakira Wikipidia baulih hasil nang nyata?" Bubuhannya jua bapusat pada panyajian maklumat hagan para panuntun nang buhannya anggap sabagai individu biasa nang akan batakun sual latar balakang matan Wikipidia wan dimapa cara gawinya. Para pakar mancari jawaban ngini, tamasuk panulis *The Age of American Unreason* Susan Jacoby, mambahas pandakatan Wikipidia dalam hal ilmu pangatahuan sual subjék tartantu. Glosserman bakumintar wayah diwawancarai *IndieWire*, "Kami mancubai cagar urang-urang mambariakan alasan matan babagai sisi sual tupik tartantu marga niat kami adalah hagan manjadi objéktif dan maulah para panuntun mampu mambangun pamikiran buhannya sorang sual magan wan dampak matan Wikipidia. Struktur narasi matan pélém *What the Bleep Do We Know!?* manjadi inspirasi bagi Glosserman salawas paulahan. Sabagai rangka gawian nirlaba, pélém ngini hudah manarima sumbangan labih matan US$ 55.000 par Maret 2009.

## Rilis

Awalnya pélém ngini dirancanakan gasan dirilis pada tahun 2007, limbah itu 2008, dan 2009. Babarapa klip matan pélém ngini dilihatakan wayah konferénsi Wikimania 2007 di Taipéi walaupun baluman tuntung. Cuplikan pélém ngini gin ditampaiakan di Red House Theater. Panuntun nang jua marupakan éditor Wikipidia baisi pandangan bamacam kapada pélém ngini, manimbulakan tanggapan positif maupun négatif dalam babagai hal. Pada tahun 2008, liputan matan pélém ngini diguna'akan sabagai video panggalangan dana rasmi ulih Wikimedia Foundation. Pélém ngini panambaian diulai wayah konferénsi Wikimania 2010 di Gdańsk pada bulan Juli 2010, di hadapan panuntun nang bajumlah sakira 300 urang. Sabuting *trailer* gasan pélém ngini dirilis pada bulan Oktober 2010.

Pélém ngini ditayangakan di Paley Center for Media, atawa nang baari dikanal lawan ngaran Museum Televisi dan Radio, New York City pada 20 Oktober 2010. Pélém ngini ditampaiakan baimbaian lawan Seri Seminar Universitas Robert M. Batscha. Paulaian di The Paley Center for Media manyartakan panyiaran *streaming* dalam jaringan sacara langsung matan acara ini—ini adalah panambaiannya sabuting paulaian pélém wan bacangkurah takun-jawab tasadia di Internét sacara baimbaian lawan panuntun di wadah. Bacangkurah di Paley Center for Media dibawakan ulih saurang jurnalis *[[The New York Times]]* Noam Cohen, dan disartai kadua sutradara pélém, sarta pawakilan matan Wikimedia Foundation Samuel Klein, dan Wikipidiawan di Kawasan British Museum Liam Wyatt. Limbah acara paulaian pélém tuntung, *SnagFilms* manjadiakan pélém itu tasadia sacara gratis salawas anam hari bagi para panuntun di Amérika Serikat.

Pélém ngini ditampaiakan di Féstival Film Savannah pada 3 November 2010, di  Teater Trutees Universitas Seni dan Desain Savannah. Pélém ngini dijadwalakan dirilis di bioskop tartantu di Amérika Serikat pada 30 November 2010, sarta tasadia dalam format DVD tumatan 11 Januari 2011. Di Indunisia, pélém ngini gin diulai jua di Pasific Place Jakarta pada 28 Juli 2012 ulih Wikimedia Indonesia. Limbah acara paulaian pélém tuntung, hudah dirancanakan kagiatan bacangkurah basama Nic Hill nang bagabung malalui konferénsi video digital. Tagal bacangkurah ngini diwalangakan marga ada kandala internét. Sabagai gantinya, diadakan bacangkurah sual Wikipidia, Wikimédia, wan lisénsi Creative Commons.

## Panarimaan
Jimmy Wales manulis kumintar positif sual pélém ngini pada tahun 2007 salawas masa paulahan, "Sutradara Nic Hill maulah karya nang talihat nangkaya pélém luar biasa sual Wikipidia wan Wikipidiawan di saluruh dunia." Tagal Wales mambariakan kumintar negatif sual waktu rilis pélém itu dalam sabuting parnyataan ka *PRNewser*. Wales menyatakan, "Pélém ngini hudah katinggalan jaman dan harusnya hudah dirilis talu atawa ampat tahun nang halam." Sidin bakumintar kalu pélém dokumenter ngini tadiri matan "damintu banyak urang nang bapandir, wan kada manunjukakan aspék komunitas Wikipidia." Wales mangirimakan tulisan ka milis Wikimedia Foundation bahwa "Pélém ngini kurang ditarima di Polandia, wan sarius pélém ngini katinggalan jaman." Larry Sanger bakumintar bahwa manurutnya, "Tumatan apa nang ulun lihat, [pélém ngini] kada talalu buruk." Angguta diwan Wikimedia Foundation Samuel Klein bakumintar, "Sacara umum, ulun labih katuju pélém ngini sawayah ulun manuntunnya gasan kadua kalinya, lawan para pamirsa nang sangat babida (dan malihat tanggapan bubuhannya sacara langsung)." Sage Ross, saurang pasarta konférensi Wikimania 2010, bakumintar bahwa pélém ngini tampak wastu ma-ambil buncu pandang négatif kapada Wikipidia, "Pélém ngini banyak bapusat pada kritik nang dangkal maupun manyasatakan, dan pada tingkat intéléktual, pélém ngini talihat nangkaya anti-Wikipidia nang manunjulakan kritik alasan barisi nang kadangarannya masuk akal lawan optimisma nang naif matan para Wikipidiawan anum." Panulis Ted Leonsis mambariakan kumintar positif sual pélém dokuménter ngini di blog-nya, *Ted's Take*. Leonsis mancitra'akan pélém dokuménter ngini sabagai "Sabuting pélém nang bagus sual garakan Wikipidia." Sidin manyimpulakan, "Ngini adalah sabuting pélém nang wajib dilihat, pélém prémiér. Kalian harus manuntunnya cagar tatap baraitan dalam dunia sosial!"

Daniel D'Addario mangulas *Truth in Numbers? Everything, According to Wikipedia* hagan publikasi AOL Inc., *Urlesque*. D'Addario bakumintar, "pélém ngini ma-angkat patakunan nang manarik sual kakuasaan, wastu haja talihat agak disangaja." Sidin mamparhatikan sual hubungan antara sifat pélém sahubungan lawan bahan nang disajiakan dan dibahas lawan tanggal rilis nang sabujurnya, wan bakumintar, "Parilisan *Truth in Numbers?* mungkin talalu lambat." D'Addario manyimpulakan panilaiannya lawan mamparhatikan kalu pada wayah sidin parhatan mangulas, artikal Wikipidia bahasa Inggris gasan pélém ngini soran rahatan tarancam hagan dihapus: "Manurut Wikipidia, éntri artikal gasan *Truth in Numbers?* rahat dipartimbangkan gasan dihapus – marga talalu sadikit tautan ka artikal lainnya pada situs itu, dan jua marupakan artikal 'yatim'. *Truth in Numbers?* dibariakan jangka waktu pahapusan disartai babagai kapantingan kakatujuan di Wikipidia lawan mata tabunciling nang mancamasakan banyak hal khusus, ngini mungkin sangat mangajutakan atawa kada tapi mangajutakan sama sakali."

Dalam ulasannya wayah paliputan Féstival Film Savannah, Carlos Serrano dalam *District* manulis bahwa walaupun subjék matan pélém ngini maliputi banyak pijakan wan mancakup pangaruh situs wéb ngini di dunia, pélém ngini mamaganakan préséntasi nang imit: "Tampak nangkaya banyak hal nang dikajalakan ka dalam satu pélém, tagal pélém ngini bakulih mangalula durasi 85 menit waktu tayangnya sacara baik." Serrano bakumintar sual préséntasi Jimmy Wales di dalam pélém, "Pada akhirnya, ulun kaluar matan téater mamikirakan sidin sabagai figur talu diménsi, saurang lalakian nang banyak sumangat tagal kada sahibaknya baik maupun jahat. Sajujurnya, hal ngini panting banar dalam pélém samacam ngini dan jalas marupakan *plus* bagi pélém ngini." Serrano manyaranakan pélém dokuménter ngini, wan manyimpulakan, "Ngini jalas marupakan sabuting pélém nang solid. Pélém ngini jalas layak hagan dituntun. Manarik, diulah sacara baik, dan manyajiakan babagai buncu pandang kapada Wikipidia nang manggani'i narasinya tatap manarik."

## Tiringi jua
**[[How Wikipedia Works]]*
**[[La révolution Wikipédia]]*
**[[The Truth According to Wikipedia]]*
**[[The Wikipedia Revolution]]*

## Diambil matan

## Bacaan labih lanjut

*
*
*

## Tautan luar

*  , glenechoent.com
*  , underdogpictures.com
* 
*